題仙槎寄呈王待制
作者：白玉蟾
朝代：宋

paragraphs: 道人身世已盟鷗，便好乘雲御氣休。
何足風波吾一點，盍思舟楫彼迷流。
從教水擊三千里，別是煙飄十二樓。
松以碧濤成夜吼，山爲翠浪接空浮。
初非孔聖乘桴志，薄類梁僧渡葦謀。
廬阜插篙空木末，武夷停櫂尚巖頭。
爭如太乙真人葉，往盪須彌絕頂秋。
昔者天孫失機石，我疑博望乃牽牛。
却無滄海桑田事，底用浮家泛宅愁。
箇裏且吹無孔笛，向人只下直針鈎。
而今性水涵孤月，休遣禪河起一漚。
逝者如斯曾不返，憑誰爲我問陽侯。